Diari Oficial de la Generalitat Valenciana


Sumari del DOGV 1367, del 22-08-1990 (1990/800622)

ORDRE de 8 d'agost de 1990, de la Conselleria de Treball i Seguretat Social, per la qual modifica l'Ordre de 12 d'agost de 1986, de creació de les Comissions Provincials d'Eleccions Sindicals.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1990/08/08/(2)/dof/vci/html**

### Dades del document

Número de DOGV
:   1367

Data del DOGV
:   22-08-1990

Secció del DOGV
:   DISPOSICIONS GENERALS

Número del document
:   1990/800622


Data del document
:   08-08-1990

Organisme emissor
:   Conselleria de Treball i Seguretat Social

Tipus de document
:   Ordre

Anàlisi jurídica

Ordre de 8 d'agost de 1990, de la Conselleria de Treball i Seguretat Social per la qual es modifica l'Ordre de 12 d'agost de 1986, de Creació de les Comissions Provincials d'Eleccions Sindicals.  
El Reial Decret 953/1990 de 20 de juliol (BOE de 24.07.90) modifica el Reial Decret 1256/1986, de 13 de juny, pel qual es va crear la Comissió Nacional d'Eleccions Sindicals, i que contenia les normes per tal de crear les comissions provincials d'eleccions sindicals per a les comunitats autònomes amb competències en matèria d'execució de la Legislatura Laboral.  
La modificació respon a la Sentència 7/1990, de 18 de gener, i 32/1990, de 26 de febrer del Tribunal Constitucional, que rebutgen el criteri de la major representativitat per compondre la representació sindical de les comissions provincials i de la Comissió Nacional d'Eleccions Sindicals regulades per Reial Decret 1256/1986, de 13 de juny, per raó del qual es dictà l?Ordre de 12 d'agost de 1986.  
Rebutjat el criteri de major representativitat pel Tribunal Constitucional, s'ha optat pel de la proporcionalitat en la composició de la representació sindical pel que fa a la Comissió Nacional i a les comissions provincials d'eleccions sindicals, criteri que no discrimina a cap sindicat, posat que estarien representats en qualsevol de les comissions en atenció als resultats obtinguts en l?àmbit nacional i provincial. En aquest sentit el Reial decret 953/1990, de 20 de juliol, dóna una nova redacció als articles afectats per les sentències, per la qual cosa pertoca adequar i modificar els preceptes de l?Ordre de 12 d'agost de 1986.  
En atenció d?aquests motius, a proposta de la Direcció General de Treball i demanat dictamen al Consell Valencià de Relacions Laborals,  
ORDENE:  
Article primer  
Es dóna nova redacció als articles de l'Ordre de 12 d'agost de 1986, que tot seguit s'expressen:  
«Article primer  
L?actuació en matèria d'eleccions sindicals dels sindicats i de les associacions empresarials en l'àmbit de la Comunitat Valenciana, la realitzaran les comissions territorials d?eleccions sindicals amb seu respectivament a Alacant, Castelló i València.  
Article segon  
Les comissions territorials a què fa referència l?article anterior estaran integrades per:  
a) El Director Territorial de la Conselleria de Treball i Seguretat Social, qui en serà el president.  
b) Dos vocals representants de l'Administració Autonòmica, els quals seran designats pel Director General de Treball a proposta del Director Territorial. En cas d?absència o malaltia del president, el substituirà un dels dos vocals anteriors.  
c) Tres vocals representants de les organitzacions sindicals en proporció al nombre de representats obtinguts en l?últim període de còmput de les eleccions a membres de comitès d?empresa i delegats de personal a la província, que seran designats pels òrgans competents dels respectius sindicats.  
d) Tres vocals representants de les organitzacions empresarials en proporció a llur representativitat, que seran designats pels òrgans competents de les respectives organitzacions empresarials.  
Els nomenaments dels representants de les organitzacions sindicals i empresarials seran comunicats per escrit a la Comissió Territorial.  
Farà de secretari, amb veu però sense vot, un funcionari designat pel Director Territorial.  
Article vuitè. De les sessions de les comissions territorials   
1. Les comissions territorials es reuniran mensualment en sessió ordinària i amb caràcter extraordinari quan calga, segons el parer del president o a petició de qualsevol dels sindicats o organitzacions empresarials formulada per mitjà de llur representant en la comissió territorial.  
2. S'entendran vàlidament constituïdes quan concorreran set de llurs membres, en primera convocatòria, o sis, en segona, i caldrà en tot cas l'assistència del president i del secretari o dels qui els substituesquen.  
3. Les convocatòries es faran sempre per escrit i pels mitjans més idonis per tal de garantir la recepció amb el temps degut, el qual serà de vuit dies hàbils com a mínim. En la convocatòria s'haurà de fer constar el dia, hora i lloc de la reunió, i també l'ordre del dia.  
En el cas de reunions extraordinàries, l'ordre del dia serà tancat i el termini d'antelació per rebre la convocatòria serà almenys de cinc dies hàbils.  
4. En casos d'especial urgència i inajornable necessitat el President podrà autoritzar la reducció del terminis assenyalats en els números anteriors, sempre que es garantesca a vocals un coneixement previ i suficient de les convocatòries i dels assumptes que cal tractar-hi».  
Article segon  
Es modifica la disposició final segona de l?Ordre de 12 d'agost de 1986, la qual quedarà redactada de la manera següent:  
«El Director General de Treball d'aquesta conselleria queda facultat per dictar les instruccions que, si s'escau, calguen per a desenvolupar aquesta ordre.»  
DISPOSICIO FINAL  
Aquesta ordre vigirà l'endemà de la publicació al DOGV.  
València, 8 d?Agost de 1990.  
El Conseller de Treball i Seguretat Social,   
MIQUEL DOMENECH I PASTOR


Còpia Permalink ELI